《叠岭重和歌题董邦达所画》
清代·弘历

是人胸中小庐霍，董家亦有元和脚。不经意处人难工，叠岭重和偶所作。

重和貌得香炉间，叠岭亦似南岳盘。置二名区未为隘，合一全图不觉难。

山东嗤浙派，曾传杨契丹。文笔今定谁巨擘，雌黄无使轻讥弹。

浮图高入云，俯瞰危无底。与客安心处，指说云门寺。

云门寺外石磴斜，烟萝古木纷轇拿。飞流直下不计尺，汇作明湖漾浅沙。

沙痕石齿天然好，野桥那畔茆斋小。趺坐幽人独静参，应是忘机学庄老。

庄老岂可学，寓意聊足乐。渔人举罾善求鱼，羽士调笙将款鹤。

壮哉大观真卓荦，我与其间一扬榷。